**AGENȚIA PENTRU PROTECȚIA MEDIULUI SĂLAJ**

# DECIZIA ETAPEI DE ÎNCADRARE

**Nr. 00 data 00.00.2024**

Ca urmare a solicitării de emitere a acordului de mediu adresate de **Filiala Ocolului Silvic Blidaru cu sediul în jud. Sălaj, loc. Jibou, str. Gheorghe Doja, nr. 92**, înregistrată la APM Sălaj cu nr. 643/30.01.2024, în baza:

* **Legii nr. 292/2018** privind evaluarea impactului anumitor proiecte publice si private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 18.12.2023, că proiectul: *„***Împădurire teren agricol Chieşd – proprietar Trans Construct SRL”*,*** propus a fi amplasat în jud. Sălaj, comuna Chieşd, sat Chieşd, extravilan,

***nu se supune evaluării impactului asupra mediului.***

Justificarea prezentei decizii:

**I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a).** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în Anexa nr. 2, la pct. 1, lit. d) - *Împădurirea terenurilor pe care nu a existat anterior vegetație forestieră sau defrișare în scopul schimbării destinației terenului*;

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în ziarul Graiul Săşlajului, afişare și înregistrare anunţ la sediul Primăriei Jibou, precum și la sediul și pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză, nu au fost solicitări de consultare a documentației.

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării și caracteristicilor impactului potenţial, s-a stabilit că realizarea acestuia nu va avea un impact semnificativ asupra calităţii factorilor de mediu.

**b) Caracteristicile proiectului:**

***b1) dimensiunea și concepţia întregului proiect:***

Proiectul işi propune împădurirea şi crearea de suprafeţe împădurite pe un teren în suprafaţă de 17.00 ha.

Suprafaţa terenului care va fi ocupată de lucrările propuse este de 17.00 ha si este constituită din păşuni. Terenul care face obiectul studiului este amplasat în raza teritorial administrativă a Oraşului Jibou, localitate situată la cca 18 km de reşedinţa de judeţ, Municipiul Zalău, pe drumul naţinal 1H, drumul comunal DC20 . Poziţia în coordinate Stereo 70 este 362975, 641338.

Accesul la terenul propus pentru împădurire este relativ ușor şi se poate face din localitatea Cuceu pe drumuri de pământ bine întreținute. Terenul propus pentru împădurire este în momentul actual păşune. In jurul acestui teren se găsesc suprafețe arabile cultivate, păşuni şi fâneţe. Suprafaţa studiată este grupată. Astfel, suprafața, în funcție de modul de amplasare al terenului propus pentru împădurire şi de condițiile staționale, a fost grupată în o unitate stațională.

Astfel, având în vedere faptul că, terenul inclus în cadrul acestui studiu prezintă o uniformitate specifică zonei, din punct de vedere al condițiilor pedostaționale, climatologice și ale etajului de vegetație, diferenţa fiind doar în funcţie de panta au fost stabilite două unităţi staţionale dar cu aceeaşi formulă de împădurire. Prin urmare, datorită criteriului de suprafață compactă prin prezentul proiect tehnic au fost constituite două unităţi staționale, astfel:

* u.s. 1 – 9.00 ha;
* u.s. 2 – 8.00 ha.

*Descrierea lucrărilor de pregătire a terenului şi a solului*

Categoria de folosinţă a terenului fiind agricolă, acesta fiind păşune, vor fi necesare lucrari de pregatire a terenului, respectiv se va curăţa terenul de vegetaţie din specii lemnoase şi ierboase.

În ceea ce priveşte lucrarile de pregatire a solului, acestea se vor realiza manual şi mecanizat:

-în u.s.1. – realizarea unei arături în benzi late de 1-1,5 m, cu distanţa între axele benzilor de 2 m;

-în u.s.2 - realizarea de terase nesprijinite late de 75 cm, amplasate la 2,0 m din ax în ax - se vor executa pe întreaga suprafaţa. Terasele contribuie la acumularea apei în sol, distrugerea buruienilor, ameliorarea structurii şi aeraţiei solului, crearea unui microrelief favorabil pătrunderii apei din precipitaţii. Terasele se vor executa fie toamna, fie în luna premergătoare plantării, sau chiar inainte de plantare.

*Descrierea lucrărilor de înfiinţare a plantatiei*

Puietii folositi in lucrările de plantare trebuie să respecte STAS 1347-04 – Puieţi forestieri cu talie mică, semimijlocie, mijlocie si mare, precum si prevederile Legii nr. 107/2011 privind comercializarea materialelor forestiere de reproducere, cu modificările și completările ulterioare. Puieţii folosiţi trebuie să provină din pepiniere autorizate şi vor fi însoţiţi de certificat deprovenienţă şi certificat fitosanitar.

Instalarea vegetaţiei forestiere prin metoda plantaţiilor este posibilă doar în timpul repausului vegetativ - toamna după căderea frunzelor sau primăvara înainte de desfacerea mugurilor, evitând însă perioada în care solul este îngheţat sau acoperit de zăpadă. Mai agreată este plantarea de primăvară, cu condiţia ca aceasta să se execute la timp. Cu cât instalarea se face mai devreme, cu atât se reduce riscul dezechilibrului dintre absorbţie şi transpiraţie. În plus, topirea lentă a zăpezii asigură valori relativ constante ale umidităţii din sol, favorabile consolidării relaţiei dintre sistemul radicelar şi substratul fizic ce susţine creşterea şi dezvoltarea puietilor.

Plantarea puieţilor se va face în gropi de 30x30x30 cm. Schema de plantare recomandată este în dreptunghi, cu distanţa de 2,0 m între rânduri şi 0,75 m între puieţi pe rand, rezultand o desime de plantare de 6700 puieti/ha. Plantarea se va realiza la adâncime de minim 5 cm deasupra coletului, pentru a preveni dezgolirea acestuia prin spulberare stratului afanat de la suprafaţa solului sau prin deşosare şi expunerea rădăcinilor puieţilor la acţiunea factorilor vătămători (uscăciune şi îngheţ).

*Descrierea lucrării de împrejmuire a plantaţiei*

Pentru protecţia viitoarelor plantaţii împotriva animalelor sălbatice, precum şi a altor factori biotici se impune împrejmuirea terenului cu un gard care să confere o siguranţă crescută reuşitei definitive şi realizării stării de masiv la termenul stabilit în acest proiect.

În primii ani de viaţă, mai ales, puieţii forestieri sunt foarte vulnerabili în faţa factorilor biotici care pot apărea, o neglijenţă din acest punct de vedere putând duce la compromiterea totală a culturilor.

Recomandăm deci, împrejmuirea terenului cu un gard din plasă de sârmă cu înălțimea minimă de 1,5 m care se prinde pe stalpi din lemn introduși în pământ în gropi săpate cu burghiul la 4 m unul de altul. Împrejmuirea cu acest gard, va fi realizată pe întreg perimetrul fiecărui trup şi va avea o lungime totală de 1658 m.

Stâlpii vor fi dotați cu orificii de prindere a plase de sârmă și vor fi consolidați din 32 m în 32 m cu contrafișe. Contrafișele se confecționează din același material ca și stâlpii.

Stâlpii de la colțurile gardului vor fi consolidați cu două contrafișe pe direcția sârmei. Plasa de sârmă prevăzută este sârmă de oțel înnodată de minim 2 mm cu ochiuri de la 50 mm x 150 mm la 200 mm x 150 mm.

Pentru rigidizarea plasei vor fi amplasati din 2 în 2 m stalpi intermediari cu înălţimea deasupra solului de 20 cm. Pentru accesul ulterior, recomandăm realizarea unei porţi de acces cu o lăţime de 4 m, în zona cea mai apropiată de drumul de acces care oferă posibilitatea vehiculelor de a ajunge la teren.

Împrejmuirea terenului va fi realizată după lucrările de pregătire a terenului şi solului şi se va menține în stare funcțională cel puțin pe perioada de implementare a angajamentului.

**b2)** ***cumularea cu alte proiecte existente și/sau aprobate:*** lucrările necesare realizării proiectului nu se suprapun cu alte proiecte existente sau planificate în zonă, un există o relație cu alte proiecte.

**b3)*utilizarea resurselor naturale, în special a solului, a terenurilor, a apei si a biodiversităţii***: prin implementarea proiectului se folosește suprafața de 17 ha teren agricol cu destinația ”teren de împădurit”. În cadrul proiectului nu se consumă resurse naturale: apă, sol, materie organică rezultată din decopertări, defrişări sau alte asemenea. Prin crearea de suprafețe împădurite în timp se va produce îmbunătățirea calităţii solului, sporirea biodiversității prin crearea de ecosisteme caracteristice speciilor sălbatice.

**b4)** **cantitatea si tipurile de deşeuri generate/gestionate**: Gestionarea deșeurilor, pe timpul implementării proiectului se va realiza conform OUG nr. 92/2021 privind regimul deșeurilor, cu modificările ulterioare, aprobată prin Legea nr. 17/2023.

**b5)** ***poluarea și alte efecte negative:*** perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de plantare. În perioada de execuţie a proiectului impactul asupra factorilor de mediu va fi temporar, realizarea proiectului va conduce la efecte negative nesemnificative atât pe durata proiectului, cât și după realizarea lui.

**b6)** ***riscurile de accidente majore si/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase. Nu au fost identificate riscuri de accidente.

**b7)*riscurile pentru sănătatea umană - de ex., din cauza contaminării apei sau a poluării atmosferice:*** nu au fost identificate riscuri pentru sănătate; realizarea proiectului va fi benefică pentru populație; reducerea poluării atmosferice prin fixarea dioxidului de carbon și reținerea prafului din atmosferă.

**c) Amplasarea proiectelor:**

**c1)** ***utilizarea actuală şi aprobată a terenurilor:*** Terenul care face obiectul studiului este amplasat în raza teritorial administrativă a Oraşului Jibou, suprafaţa de teren pe care este propus a se realiza investiţia face parte din categoria de utilizare – teren arabil.

Accesul la terenul propus pentru împădurire se face pe un drum comunal 4A care pleacă din intravilanul localităţii Chieşd şi accesibilizează terenurile agricole din zona respectivă, ajungând şi în proximitatea parcelei propuse spre împădurire.

**c2) *bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:*** Resursele naturale, inclusiv solul, terenurile, apa și biodiversitatea din zonă si din subteranul acesteia nu sunt limitate sau nu au disponibilitate redusă în zona analizată, astfel prin realizarea proiectului impactul va fi nesemnificativ asupra utilizării resurselor naturale;

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: - nu este cazul;
* zone costiere si mediul marin: - nu este cazul;
* zonele montane si forestiere: - nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: - nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: - nu este cazul;
* zonele cu o densitate mare a populaţiei: - nu este cazul;
* peisaje și situri importante din punct de vedere istoric, cultural sau arheologic: - nu este cazul;

**d). Tipurile si caracteristicile impactului potenţial:**

d1) importanţa si extinderea spaţială a impactului - de exemplu, zona geografică si dimensiunea populaţiei care poate fi afectată: - redusă, numai în zona de lucru pe perioada de execuţie a proiectului;

d2) natura impactului: - impactul asupra zonei este temporar, pe termen scurt, pe perioada execuției;

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea si complexitatea impactului: - va fi mică pe perioada de execuţie și funcţionare;

d5) probabilitatea impactului - redusă, în condiţiile respectării proiectul de plantare şi ansamblului de măsuri de protecţie prezentate, posibilitatea impactului asupra factorilor de mediu este redusă.

d6) debutul, durata, frecvenţa si reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de plantare. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt.

d7) cumularea impactului cu impactul altor proiecte existente și/sau aprobate: nu este cazul;

d8) posibilitatea de reducere efectivă a impactului: nu este cazul, respectarea legislației în vigoare și respectarea condițiilor din prezenta Decizie etapă de încadrare*.*

**II.** Proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, aprobată cu modificări si completări prin Legea nr. 49/2011, cu modificările si completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III.** Proiectul propus **nu intră** sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;

***Caracteristicile proiectului si/sau condiţiile de realizare a proiectului:***

* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu si înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum și pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele si legislaţia privind protecţia mediului, în vigoare, nu se vor afecta vecinătățile;
* Se vor lua toate măsurile necesare să fie respectate toate prevederile legilor în vigoare pe timpul execuției lucrărilor.
* Colectarea deşeurilor rezultate pe durata execuţiei lucrărilor și depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Înterzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică si economică, luarea măsurilor pentru neutralizarea si eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acestora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe şi preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă si controlată a deșeurilor pe categorii, valorificarea celor reciclabile si eliminarea celor nerecuperabile prin firme specializate si autorizate, conform prevederilor OUG nr. 92/2021, privind regimul deșeurilor cu modificările ulterioare, aprobată prin Legea nr. 17/2023.
* Asigurarea refacerii mediului în toată zona de implementare a proiectului, afectat în timpul execuției lucrărilor.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului si înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice si private asupra mediului*: (3) La finalizarea proiectelor publice si private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează si face parte integrantă din procesul-verbal de recepţie la terminarea lucrărilor;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat si care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările si completările ulterioare.

    Se poate adresa instanţei de contencios administrativ competente si orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice si private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice si private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită si trebuie să fie echitabilă, rapidă si corectă.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice si private asupra mediuluisi ale Legii contenciosului administrativ nr. 554/2004, cu modificările si completările ulterioare.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații, Întocmit,

ing. Gizella Balint cons. Anca Groşan